สังคมข่าวหุ้น
*เจ้ามือ “ลากหุ้น” และ “ทุบหุ้น” TTCL บมจ.ทีทีซีแอล ลากผู้บริหารสำนักงาน ก.ล.ต. และตลาดหลักทรัพย์ฯ มา “ตบหน้า” กลางสี่แยก หลังโชว์ว่าตัวเองมีข้อมูลภายใน ทยอยสะสมหุ้นมาเรื่อย ๆ ตั้งแต่ต้นเดือน พ.ย. 63 มาจนถึงต้นสัปดาห์นี้ และพอมีข่าวที่ตัวเองได้รับข้อมูลภายในมา ก็ทิ้งทันที เข้าใจว่าต้นทุนของเจ้ามือน่าจะอยู่แถว 3 บาท ไม่ถึง 4 บาท ดังนั้น สามารถที่จะขายได้อีกทุกราคา ขณะที่ราคาพื้นฐานของ TTCL ที่เป็น Consensus  อยู่ต่ำเพียง 2-3 บาทเท่านั้น รายย่อยที่จะเข้าไประวังถูกเทขายใส่อีกล่ะ
21 ม.ค. 2564

คาเฟอีน
*เจ้ามือ “ลากหุ้น” และ “ทุบหุ้น” TTCL บมจ.ทีทีซีแอล ลากผู้บริหารสำนักงาน ก.ล.ต. และตลาดหลักทรัพย์ฯ มา “ตบหน้า” กลางสี่แยก หลังโชว์ว่าตัวเองมีข้อมูลภายใน ทยอยสะสมหุ้นมาเรื่อย ๆ ตั้งแต่ต้นเดือน พ.ย. 63 มาจนถึงต้นสัปดาห์นี้ และพอมีข่าวที่ตัวเองได้รับข้อมูลภายในมา ก็ทิ้งทันที เข้าใจว่าต้นทุนของเจ้ามือน่าจะอยู่แถว 3 บาท ไม่ถึง 4 บาท ดังนั้น สามารถที่จะขายได้อีกทุกราคา ขณะที่ราคาพื้นฐานของ TTCL ที่เป็น Consensus  อยู่ต่ำเพียง 2-3 บาทเท่านั้น รายย่อยที่จะเข้าไประวังถูกเทขายใส่อีกล่ะ
*เรื่องของเจ้ามือหุ้น TTCL (ที่น่าจะรับรู้ข้อมูลภายใน) ไม่น่าจะเกินความสามารถทั้งของ ตลท. และสำนักงาน ก.ล.ต. ที่จะต้องไปไล่จับมาจ่ายค่าปรับขังคุกให้ได้ อย่าปล่อยให้คนชั่วช้าลอยนวล เพราะไม่อย่างนั้นแล้ว ก็เปรียบเสมือนที่เขียนไว้ตอนต้นนั่นแหละว่า นี่เป็นการลากหน่วยงานกำกับด้านตลาดทุนมาตบหน้าโชว์ชัด ๆ ยังไงจะเกาะติดเรื่องนี้ไปเรื่อย ๆ จนกว่าจะ “ลากคอ” ตัวการ หรือเจ้ามือหุ้น TTCL มาโบยหวาย ส่วนเมื่อวานนี้ราคาหุ้น TTCL ถูกทุบร่วง 1.30 บาท ปิด 6.25 บาท เปลี่ยนแปลง -17.22%  เจ้ามือพอสาดออกมาได้ระดับหนึ่ง ตกบ่ายแกล้งมาวาง “ออเดอร์ฝั่ง Bid” ให้แน่น ๆ  ล่อรายย่อยเข้ามาซื้อ เพื่อเตรียมจะสาดต่อ
*แบงก์กสิกรไทย KBANK ของเสี่ยปั้น บัณฑูร ล่ำซำ โชว์กำไรไตรมาส 4/2563 มากกว่าที่นักวิเคราะห์ต่างคาดกันไว้ 13,258 ล้านบาท ทำให้ราคาหุ้นวานนี้พุ่งติดลมบน บวก  9.00 บาท ปิด 125.00 บาท เปลี่ยนแปลง +7.76% มูลค่าการซื้อขาย  8,297 ล้านบาท นำโด่งมาเป็นอันดับ 1 ส่วนกำไรสุทธิสำหรับปี 63 จำนวน 29,487 ล้านบาท ลดลงจากปีก่อนจำนวน 9,240 ล้านบาท หรือเปลี่ยนแปลง -23.86% แนวโน้มปีนี้ กำไรน่าจะฟื้นตัวเพราะตั้งสำรองเผื่อไว้ระดับสูงแล้ว
*PTG บมจ.พีทีจี เอ็นเนอยี สัญญาณเทคนิคดีมีโอกาสขึ้นมาแตะบริเวณ 18.70-19.00 บาท แต่ในช่วง 1-2 วันก่อนหน้านี้ราคาพยายามวิ่งฝ่าแนวต้านแรก 18.00 บาท แล้วไม่ผ่าน เลยต้องไปนั่งพักผ่อน สร้างฐานกันใหม่บริเวณ 17.50 บาท บวก/ลบ รอฤกษ์งามยามดี กระชากแบบไม้เดียว ข้าม 18.00 บาทไปเลย ส่วนพื้นฐานแน่นเปรี๊ยะอยู่แล้ว ยิ่งหากนำไปเทียบกับหุ้น OR แล้วจะพบว่า หุ้น PTG ราคาถูกกว่าเยอะเลย นักลงทุนที่ถืออยู่ ต้องใจร่ม ๆ หน่อย ก่อนแจ้งงบไตรมาส 4/63 ราคาหุ้นมีกระชากแรงแน่นอน
*บมจ.บัตรกรุงไทย KTC ของคุณหมอระเฑียร ศรีมงคล หลังราคาหุ้นวิ่งขึ้นไปทำนิวไฮ 90.25 บาท ก่อนจะปรับลงแรงมาอยู่ 67-68 บาทต่อหุ้น เพราะราคาวิ่งเกินพื้นฐานไปมาก บางโบรกฯให้ไว้เพียง 48 บาท แต่บางโบรกฯ เช่น บล.เคทีบีฯ ให้เป้าหมาย KTC ไว้ 70 บาท แต่ราคาหุ้นดูทรงแล้ว คงมาเคลื่อนไหวที่ไม่น่าจะต่ำกว่า 60 บาท และวิ่งไม่เกิน 70 บาท หรือคงเคลื่อนไหวในกรอบประมาณนี้แหละ
*บมจ.ไรมอน แลนด์ (RML) แจ้งว่าที่ประชุมคณะกรรมการบริษัทครั้งที่ 1/2564 วานนี้ (21 ม.ค.) มีมติอนุมัติแต่งตั้ง กรณ์ ณรงค์เดช เข้าดำรงตำแหน่ง ประธานเจ้าหน้าที่ฝ่ายบริหาร (CEO) แทนที่ สถาพร อมรวรพักตร์ ผู้ปฏิบัติหน้าที่ประธานเจ้าหน้าที่ฝ่ายบริหารระหว่างกาล โดยให้มีผลตั้งแต่วันที่ 22 มกราคม 2564 ราคาหุ้น RML วานนี้ +0.01 บาท ปิด 0.62 บาท เปลี่ยนแปลง +1.64% มูลค่าซื้อขายเพียง 4.6 ล้านบาท ส่วนราคาหุ้น RML ในช่วง 2 สัปดาห์ทรงไม่ค่อยดี ลงตลอด
*บมจ.ออริจิ้น พร็อพเพอร์ตี้ (ORI) และบมจ.เจดับเบิ้ลยูดี อินโฟโลจิสติกส์  (JWD) แจ้งการจัดตั้งบริษัทร่วมทุนระหว่างกัน ภายใต้ชื่อ บริษัท ออริจิ้น เจดับเบิ้ลยูดี อินดัสเทรียล แอสเซท จำกัด เพื่อประกอบกิจการพัฒนาอสังหาริมทรัพย์ โดยมุ่งเน้นที่เกี่ยวกับธุรกิจโลจิสติกส์ มีทุนจดทะเบียน 1 ล้านบาท โดยมีบริษัท วัน ออริจิ้น จำกัด ซึ่งเป็นบริษัทย่อยของ ORI ถือหุ้น 49.98% และบริษัท เบญจพรแลนด์ จำกัด ซึ่งเป็นบริษัทย่อยของ JWD ถือหุ้น 49.99%